Río Cinqueta de la Pez

Este articlo tracta sobre el Cinqueta de la Pez. Pa atros emplegos d'el toponimo Cinqueta se veiga Cinqueta (desambigación) y pa La Pez se veiga Pez (desambigación).

El río Cinqueta de la Pez ye un río d'el Pireneu, un d'es dos afluents que forman el río Cinqueta en achuntando-se n'el sector que en dicen de Viadors, n'el termin municipal de Chistén (Sobrarbe, Uesca).

Naixe debaixo d'el puerto de la Pez, un d'es pasos tradicionals entre la val de Chistau y la val de Lurón, en Francia. La suya val, menor y subsidiaria de la de Chistau, se diz Taberners, igual como la valleta que ye colateral pe'l canto francés se diz val de la Pez. Este toponimo viene de que antes mas se'n sacaba la pegunta u «pez», pos n'esta montanya se fa mutos pins negros con la tieda calient d'es quals se fa ixe producto.

 Buegas 

La val per aon corre la Cinqueta de la Pez, u val de Taberners, ye marcada per las buegas d'el puerto de la pez a'l norte, que son la punta d'es Guerréis y la punta de la Pez.

Dimpués, per la man dreta, la delimita la punta Baliner, la punta Culfreda Norte y la punta Cabalera dica que llega ta el puerto de la Madera. Per la sierra de la Picaruela en baixa ta el Montó.

Per la man izquierda dende el puerto de la Pez, la ralla se'n va per la cresta de Vachimala dica la punta Vachimala, la principal montanya que la desepara de la val d'Anyes Cruces.

 Afluents 

 Per la dreta 

El barranco de Baliner, el barranco de Culfreda y las canals de la Madera, que baixan d'es arredols d'este puerto. Tamién i hai el barranco de Culrueba, que baixa de la man pacina de la sierra de la Picaruela, y remata aon ye la cabana de Culrueba. Esta parte ye un vedau de pesca.

 Per la izquierda 

El barranco de l'Empriu u barranco de la Pez, que baixa de la partida que en dicen l'Empriu de la Pez, n'el costau norte de la punta de la Pez. Bien luego recibe tamién el barranco d'es Ibons, que baixa dende es ibons de Vachimala, y el barranco de Vachimala que baixa d'esta montanya.

 Se veiga tamién 

 Río Cinqueta d'Anyes Cruces.
 Val de Viadors.
 Val de Taberners.

Categoría:Ríos d'a provincia de Uesca
Categoría:Ríos pirenencos d'Aragón
Categoría:Ríos de Sobrarbe
Categoría:Ríos d'o Parque Natural de Posets-Maladeta
Categoría:Afluents d'o río Cinqueta